Bybelskool » Genesis – die oorsprong van alle dinge
01 Sep2016 Genesis – die oorsprong van alle dinge
Ek brand om te begin met die lees van die eerste sewe boeke van die Bybel. Ons begin met die boek Genesis.
Die eerste bydraes oor die Pentateug en Genesis word by Bybelskool.com geplaas vanaf 5 Oktober. Ons lees die 50 hoofstukke van Genesis oor die volgende nege weke tot aan die begin van Desember.
Die byeenkomste in Somerstrand elke Woensdag 18:00-19:00 begin 12 Oktober en eindig 30 November.
Hier is ‘n klein voorsmakie van wat wag:
Die eerste vyf boeke van die Bybel, die Pentateug, is die verhaal van God se genade wat geloofsgemeenskappe laat floreer. Van die begin af voeg God in sy genade families saam in ‘n geloofsgemeenskap (Genesis). Sy genade word sigbaar in die konkrete lewe van hierdie geloofsgemeenskap (Eksodus). Sy genade word ook spesifiek sigbaar in die geloofsgemeenskap se onderlinge verhoudinge (Levitikus). Dit is ook duidelik dat God nie van stryk gebring word deur teenstand en wantroue in die geloofsgemeenskap nie (Numeri). In sy genade bring Hy self sy beloftes vir die geloofsgemeenskap in vervulling (Deuteronomium).
Die woord Genesis beteken oorsprong of begin. So lui die Griekse titel van die boek. Die Hebreeuse titel berecsjît beteken: “ In die begin”. Genesis begrond daarmee die verhaal van Israel in die oorsprong van alle dinge.
Die God van Abraham, Isak en Jakob, Elohim, is die God van al die nasies, trouens van die hele heelal. Hy het nie net alles gemaak nie. Hy tree in verhouding met mense van die begin af soos in die verhale van die families van Adam, Noag en Abraham gesien kan word. Sy genade word van die begin af sigbaar in die ontstaan en vestiging van families as geloofsgemeenskappe.
Die versoeking is daar om Genesis te lees vanuit ‘n moderne paradigma en vrae aan die teks te vra wat die teks nie bedoel was om op te antwoord nie.
Genesis sal egter enigiemand teleurstel wat antwoorde soek op vrae oor die kosmologie, evolusie, geskiedenis en ander moderne wetenskaplike navorsing. Genesis en die res van die verhale van die Pentateug is nie geskryf om moderne wetenskaplike navorsingsvrae te bevredig nie. Ek gaan dus ook nie daaroor uitbrei nie, en net soms in die verbygaan kommentaar daarop lewer.
Wat ‘n mens wel kan en moet doen, is om Genesis se verhale binne die konteks van sy eie ontstaanswêreld te plaas en die boodskap binne die kultuur en konteks van die tyd te lees. As ‘n mens dit só lees, is dit uiters interessant dat Genesis ‘n baie duidelik alternatiewe wêreldbeeld verskaf as wat in die res van die Ou Nabye Ooste die geval was.
Dit sal jy self kan raaksien in drie van die verhale wat ek hier kortliks beskrywe; twee van die antieke skeppingsverhale: die Enuma Elisj en die Epos van Atrakhasis sowel as een van die antieke vloedverhale: die Epos van Gilgamesj.
Dot dot dot …!